Document ID: 31997R1489

KOMMISSIONENS FORORDNING (EF) Nr. 1489/97 af 29. juli 1997 om gennemførelsesbestemmelser til Rådets forordning (EØF) nr. 2847/93 for så vidt angår satellitbaserede fartøjsovervågningssystemer
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik (1), senest ændret ved forordning (EF) nr. 686/97 (2), særlig artikel 3, stk. 10, og
ud fra følgende betragtninger:
Det er nødvendigt at opstille lister over de fiskerfartøjer, for hvilke satellitbaserede fartøjsovervågningssystemer (FOS) finder anvendelse, og lister over de fiskerfartøjer, for hvilke FOS ikke finder anvendelse;
det er nødvendigt at definere den operationelle kapacitet og de specifikke data, der skal transmitteres af de satellitsporingsanordninger, der installeres om bord på visse EF-fiskerfartøjer;
det bør sikres, at der er koordination mellem flagmedlemsstatens fiskeriovervågningscenter og kystmedlemsstatens fiskeriovervågningscenter, når fiskerfartøjer udøver deres aktiviteter i farvande henhørende under en kystmedlemsstats højhedsområde eller jurisdiktion;
det er nødvendigt at definere, hvornår transmission af data gennem FOS kan betragtes som transmission af de indsatsrapporter, der er omhandlet i artikel 19b og 19c i forordning (EØF) nr. 2847/93;
der må sikres alternativ transmission af data i tilfælde af tekniske fejl eller funktionssvigt i satellitsporingsanordningen;
det er nødvendigt efter særlig anmodning at sikre Kommissionen direkte adgang til de data, der modtages fra fiskerfartøjerne, så den kan udføre de opgaver, der er fastsat i artikel 29 og 30 i forordning (EØF) nr. 2847/93, på en omkostningseffektiv måde;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fiskeri og Akvakultur -
UDSTEDT FØLGENDE FORORDNING:
Artikel 1
I denne forordning fastsættes nærmere bestemmelser for, hvordan medlemsstaterne skal etablere og varetage driften af satellitbaserede fartøjsovervågningssystemer, i det følgende benævnt FOS, i henhold til artikel 3 i forordning (EØF) nr. 2847/93.
Artikel 2
1. Hver medlemsstat opstiller senest den 31. december 1997 en liste over de fiskefartøjer, der fører dens flag og er registreret i Fællesskabet, og for hvilke FOS finder anvendelse i henhold til artikel 3, stk. 1, i forordning (EØF) nr. 2847/93, samt en liste over de fiskerfartøjer, der tilhører de i artikel 3, stk. 1, i nævnte forordning omhandlede kategorier, og som er fritaget for FOS i henhold til artikel 3, stk. 3, i nævnte forordning, og meddeler dem til Kommissionen og til de andre medlemsstater, hvis de anmoder herom.
2. Hver medlemsstat opstiller senest den 30. juni 1999 en liste over de fiskerfartøjer, der fører dens flag og er registreret i Fællesskabet, og for hvilke FOS finder anvendelse i henhold til artikel 3, stk. 2, i forordning (EØF) nr. 2847/93, samt en liste over de fiskefartøjer, der tilhører de i artikel 3, stk. 2, i nævnte forordning omhandlede kategorier, og som er fritaget for FOS i henhold til artikel 3, stk. 3, i nævnte forordning, og meddeler dem til Kommissionen og til de andre medlemsstater, hvis de anmoder herom.
3. Hvis en medlemsstat fastsætter at FOS skal anvendes for fartøjer, der fører dens flag og er registreret i Fællesskabet, men som ikke falder ind under artikel 3, stk. 1 og 2, i forordning (EØF) nr. 2847/93, opstiller den pågældende medlemsstat en liste over de pågældende fartøjer og meddeler den til de andre medlemsstater, hvis de anmoder herom.
4. Listerne skal for hvert fartøj indeholde følgende oplysninger:
- flagstat
- internt nummer i fartøjsfortegnelsen
- udvendig mærkning
- navn
- internationalt radiokaldesignal.
5. Medlemsstaterne meddeler straks Kommissionen og de medlemsstater, der har anmodet om at få listerne, eventuelle ændringer af dem.
Artikel 3
1. De satellitsporingsanordninger, som installeres om bord på fiskerfartøjerne, skal til enhver tid sikre automatisk transmission, til flagmedlemsstatens fiskeriovervågningscenter, i det følgende benævnt FOC, af data vedrørende:
- identifikation af fartøjet
- fartøjets seneste geografiske position med en positionsfejl på under 500 m og et konfidensinterval på 99 %
- dato og klokkeslæt for bestemmelsen af den omhandlede fartøjsposition.
2. Hver medlemsstat træffer de nødvendige foranstaltninger til at kontrollere, om de i stk. 1 omhandlede oplysninger er korrekte.
3. Uden at det tilsidesætter bestemmelser, der er fastsat i fiskeriaftaler indgået mellem Fællesskabet og tredjelande eller i internationale konventioner, som Fællesskabet eller nogle af medlemsstaterne er part i, skal hver medlemsstat træffe de nødvendige foranstaltninger til at sikre, at dens FOC via FOS modtager de i stk. 1 omhandlede oplysninger om de fiskerfartøjer, der fører dens flag og er registreret i Fællesskabet, mindst hver anden time, medmindre andet er anført i bilag I. FOC kan beslutte at kræve positionsmeldinger med kortere tidsintervaller. Hvis et FOS ikke giver mulighed for at polle fiskerfartøjernes faktiske position, skal den berørte medlemsstat træffe de nødvendige foranstaltninger til at sikre, at FOC modtager fartøjernes position hver time.
4. Hver medlemsstat træffer de nødvendige foranstaltninger til at sikre, at dens FOC via FOS, for så vidt angår fartøjer, der fører dens flag og er registreret i Fællesskabet, overvåger klokkeslæt og dato for indsejling i og udsejling af de fiskeriområder, der er omhandlet i bilag I i Rådets forordning (EF) nr. 685/95 (3), samt tredjelandes farvande.
Artikel 4
1. Det FOS, der etableres af hver medlemsstat, skal sikre automatisk transmission til en kystmedlemsstats FOC af data vedrørende identifikation af og geografisk position for de fiskerfartøjer, der fører dens flag og er registreret i Fællesskabet, for hvilke FOS finder anvendelse, og som udøver deres aktiviteter i den pågældende kystmedlemsstats farvande, udtrykt i længde og bredde (grader og minutter), og dato og klokkeslæt for positionsbestemmelsen. Disse data skal sendes samtidig med transmissionen til flagmedlemsstatens FOC i det format, der er defineret i bilag II.
2. Hver medlemsstat skal inden den 31. december 1997 til de andre berørte medlemsstater sende en fortegnelse over længde- og breddekoordinater, som afgrænser dens eksklusive økonomiske zone eller eksklusive fiskerizone.
3. Hvis kystmedlemsstater i fællesskab overvåger et område, kan de udpege en fælles modtager af de transmissioner, der er omhandlet i stk. 1. De underretter Kommissionen og de andre medlemsstater herom.
4. Medlemsstaterne træffer de fornødne foranstaltninger til at sikre koordination mellem deres respektive myndigheder i forbindelse med fastlæggelsen og anvendelsen af procedurer for transmission til FOC i en kystmedlemsstat.
Artikel 5
Transmission af data gennem FOS i overensstemmelse med artikel 3 og 4 fra et EF-fiskerfartøj, der udøver sine aktiviteter i de fiskeriområder, der er omhandlet i bilag I til forordning (EF) nr. 685/95, betragtes som transmission af de indsatsrapporter, der er omhandlet i artikel 19b og 19c i forordning (EØF) nr. 2847/93.
Artikel 6
1. I tilfælde af tekniske fejl eller funktionssvigt i den satellitsporingsanordning, der er monteret om bord på et fiskerfartøj, skal fartøjets fører eller ejer eller deres repræsentant mindst én gang i hver fireogtyvetimersperiode at regne fra det tidspunkt, hvor defekten konstateres, meddele de data, som er omhandlet i artikel 3, stk. 1, og artikel 4, stk. 1, pr. telex, telefax, telefon eller radio, via en radiostation, der i Fællesskabets retsforskrifter er godkendt til modtagelse af sådanne meddelelser, henholdsvis til flagmedlemsstatens FOC og kystmedlemsstatens FOC. Samme bestemmelse anvendes i tilfælde af tekniske fejl eller funktionssvigt i flagmedlemsstatens FOS. Sådanne meddelelser betragtes ikke som transmission af de indsatsrapporter, der er omhandlet i artikel 19b og 19c i forordning (EØF) nr. 2847/93.
2. I tilfælde af tekniske fejl eller funktionssvigt i den satellitsporingsanordning, der er monteret om bord på et fiskerfartøj, er fiskerfartøjets ejer eller dennes repræsentant forpligtet til at få anordningen repareret eller udskiftet inden en måned. Efter udløbet af denne periode må fiskerfartøjets fører ikke påbegynde fangstrejser med en defekt satellitsporingsanordning. Hvis en satellitsporingsanordning holder op med at virke eller går i stykker under en fangstrejse, der varer mere end en måned, skal anordningen repareres eller udskiftes, så snart fartøjet kommer i havn, og fartøjets fører må ikke påbegynde en ny fangstrejse, før satellitsporingsanordningen er blevet repareret eller udskiftet.
3. Medlemsstaterne træffer alle fornødne foranstaltninger til at sikre, at fartøjets fører eller ejer eller deres repræsentant får besked, hvis satellitsporingsanordningen om bord på et fiskerfartøj er defekt eller ikke virker, og så vidt muligt, hvis deres FOS ikke virker.
Artikel 7
Medlemsstaterne træffer de nødvendige foranstaltninger til at sikre, at Kommissionen fra den 1. oktober 1998 efter særlig anmodning til enhver tid har fjernadgang via online interaktive sessioner til de edb-filer, som indeholder de data, der er registreret af FOC.
Artikel 8
Den for FOC ansvarlige myndigheds navn, adresse, telefon-, telex- og telefaxnummer samt X.25 og andre adresser til brug for elektronisk datatransmission er anført i bilag III. Eventuelle ændringer af oplysningerne meddeles Kommissionen og de andre medlemsstater inden en uge.
Artikel 9
Medlemsstaterne og Kommissionen underretter hinanden om, hvilke foranstaltninger der træffes med hensyn til FOS i henhold til artikel 37, stk. 1, i forordning (EØF) nr. 2847/93.
Artikel 10
Medlemsstaterne giver første gang inden den 1. november 1997 og derefter hvert halve år Kommissionen meddelelse om, hvor langt de er kommet med at etablere deres FOS.
Artikel 11
Denne forordning træder i kraft på syvendedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 29. juli 1997.

Labels: 12
8
6